b'\n_START_ARTICLE_\nHrva\xc5\xa1ka pomorska legija\n_START_PARAGRAPH_\nHrva\xc5\xa1ka pomorska legija (izvirno hrva\xc5\xa1ko Hrvatska pomorska legija) je bila vojnomornari\xc5\xa1ka formacija oboro\xc5\xbeenih sil NDH, ki je bila ustanovljena 2. junija 1941 na ukaz poglavnika Anteja Paveli\xc4\x87a._NEWLINE_Legija je bila ustanovljena iz prostovoljcev, ki so bili pripravljeni oditi na vzhodno fronto ter se tam boriti skupaj z Wehrmachtom. Prvotno je legijo sestavljalo 343 pripadnikov (23 \xc4\x8dastnikov, 100 pod\xc4\x8dastnikov in 220 mornarjev). Opremljeni so bili z manj\xc5\xa1imi patrulnjimi \xc4\x8dolni in predelanimi ribi\xc5\xa1kimi \xc4\x8dolni, ki so jih uporabljali kot plovila za protiminsko bojevanje. Legija je delovala v \xc4\x8crnem morju; opori\xc5\xa1\xc4\x8da so bila na ukrajinski obali._NEWLINE_Zaradi dobrega odnosa z Ukrajinci so kmalu v legijo sprejeli ve\xc4\x8d prostovoljcev, tako da je legija narasla na 1.000 mo\xc5\xbe, od tega je bilo 60\xc2\xa0% Ukrajincev._NEWLINE_Decembra 1942 se je izvirna Hrva\xc5\xa1ka pomorska legija oz. bolje re\xc4\x8deno hrva\xc5\xa1ki kontingent v tej ukrajinsko-hrva\xc5\xa1ki enoti umaknil nazaj na Hrva\xc5\xa1ko. Vsa plovila so pustili Ukrajincem._NEWLINE_\xc4\x8clani legije so bili nato oktobra 1943 preme\xc5\xa1\xc4\x8deni v Trst, od koder so jih nato porazdelili po ladjah Kriegsmarine.'